b"\n_START_ARTICLE_\nMonument a Moss\xc3\xa8n Jacint Verdaguer\n_START_SECTION_\nMonument\n_START_PARAGRAPH_\nEl monument est\xc3\xa0 format per una columna de pedra de Montju\xc3\xafc de vint metres d'al\xc3\xa7ada. A la part superior reposa la figura del poeta fosa en bronze obra de Joan Borrell i Nicolau. Representa el poeta amb el cap cot, actitud reflexiva i replegant la seva sotana amb un paper a la m\xc3\xa0. L'actitud i l'acabat s\xc3\xb3n volgudament realistes, amb gran atenci\xc3\xb3 a la fisonomia, cabells, detall de les mans i peus, plecs i botons de la sotana._NEWLINE_La columna est\xc3\xa0 encerclada per una balustrada circular. Als tres panys de la barana hi regeixen tres figures al\xc2\xb7leg\xc3\xb2riques en pedra que representen la poesia \xc3\xa8pica (representada per una dona cobrint-se amb un escut); la poesia popular (una dona abocant aigua d\xe2\x80\x99una petita gerra); i la poesia m\xc3\xadstica (una dona tocant una lira), obra tamb\xc3\xa9 de Joan Borrell i Nicolau. El fris compta amb sis relleus de 2 metres per 6 metres dels germans Miquel Osl\xc3\xa9 (1879-1960) i Lluci\xc3\xa0 Osl\xc3\xa9 (1880-1951). S'agrupen de dos en dos a la base de les figures al\xc2\xb7leg\xc3\xb2riques po\xc3\xa8tiques. Els relleus corresponen a dues escenes de lluita amb cavalls i guerrers de gust cl\xc3\xa0ssic (Poesia \xc3\x88pica); una escena de treball al port i una pastoral id\xc3\xadl\xc2\xb7lica (Poesia Popular); i dues escenes del Via Crucis, la pujada al Calvari i la davallada de la creu (Poesia M\xc3\xadstica). Representen passatges de l'obra verdagueriana L'Atl\xc3\xa0ntida. Dins de la balustrada, s'hi troben uns xiprers i d'altres elements vegetals que ornamenten la pedra.\n_START_SECTION_\nHist\xc3\xb2ria\n_START_PARAGRAPH_\nDespr\xc3\xa9s de la mort de Moss\xc3\xa8n Cinto Verdaguer el 10 de juny de 1902, la Diputaci\xc3\xb3 de Barcelona propos\xc3\xa0 l'erecci\xc3\xb3 d'un monument al poeta, per subscripci\xc3\xb3 p\xc3\xbablica, que permet\xc3\xa9s enaltir-lo com a escriptor catal\xc3\xa0 de primer ordre. El 20 de novembre de 1902 es decideix erigir un monument en honor seu. El primer pas va consistir en la recaptaci\xc3\xb3 de fons i la Diputaci\xc3\xb3 consider\xc3\xa0 adequat convocar exclusivament les entitats i col\xc2\xb7lectius representants de la burgesia, amb una for\xc3\xa7a econ\xc3\xb2mica important, i excloure el poble, tot i el seu lligam natural amb el poeta. La convocat\xc3\xb2ria va tenir un \xc3\xa8xit nul i el proc\xc3\xa9s no es rellan\xc3\xa7a fins al juny de 1910, quan es decideix nomenar una comissi\xc3\xb3 de seguiment amb tres atribucions priorit\xc3\xa0ries: la tria d'un empla\xc3\xa7ament per al monument, l'elaboraci\xc3\xb3 d\xe2\x80\x99unes bases per al concurs de projectes i la gesti\xc3\xb3 de les subscripcions. Mentrestant, el 1908, s'havia inaugurat el Monument a Moss\xc3\xa8n Cinto Verdaguer a Folgueroles. El 1912 es va convocar el concurs p\xc3\xbablic i es va acordar l'empla\xc3\xa7ament definitiu, malgrat que feia 8 anys que s'havia designat la partida econ\xc3\xb2mica per construir-lo. Cal tenir en compte que la Diagonal en aquella \xc3\xa8poca nom\xc3\xa9s estava urbanitzada des de la via del tren de Sarri\xc3\xa0 fins al carrer del Bruc, per\xc3\xb2 es trobava en proc\xc3\xa9s d'ampliaci\xc3\xb3 cap al Passeig de Joan._NEWLINE_De totes les propostes presentades al concurs hi hagu\xc3\xa9 quatre finalistes: el projecte de Josep Clar\xc3\xa0 i Ayats, el projecte dels germans Osl\xc3\xa9, el projecte d'Alexandre Soler i Eusebi Arnau i finalment, el de Josep Maria Pericas i l'escultor Joan Borrell i Nicolau. D'entre els finalistes, el favorit va ser el de Clar\xc3\xa0. Seguidament, es convoc\xc3\xa0 una segona convocat\xc3\xb2ria, nom\xc3\xa9s per als finalistes, per acabar d'atorgar el guanyador. En aquesta segona volta, Clar\xc3\xa0 no s'hi va presentar of\xc3\xa8s perqu\xc3\xa8 no se l'havia escollit directament a la primera convocat\xc3\xb2ria. Aix\xc3\xad doncs, el jurat escoll\xc3\xad el disseny de l'arquitecte Pericas com a base del monument i pact\xc3\xa0 amb l'encara poc conegut Borrell i Nicolau perqu\xc3\xa8 fusion\xc3\xa9s el seu projecte d'escultura amb els consagrats germans Osl\xc3\xa9._NEWLINE_Les obres de construcci\xc3\xb3 comen\xc3\xa7aren el 29 de maig de 1914, per\xc3\xb2 donada la situaci\xc3\xb3 d'urbanitzaci\xc3\xb3 de la zona i la complexitat de la fonamentaci\xc3\xb3 no seria fins al 14 de maig de 1924 que s'inauguraria oficialment el monument. A l'acte d'inauguraci\xc3\xb3 oficial hi assistiren el dictador Primo de Rivera, el rei Alfons XIII, el president de la Mancomunitat del moment Alfons Sala, l'alcalde de Barcelona i per part de la fam\xc3\xadlia de Verdaguer, el seu nebot Jacint Llus\xc3\xa0 i Verdaguer. Paral\xc2\xb7lelament a la inauguraci\xc3\xb3, els intel\xc2\xb7lectuals catalans, en contra de la manipulaci\xc3\xb3 que s'estava fent de Verdaguer per part del r\xc3\xa8gim i capitanejats pel dramaturg \xc3\x80ngel Guimer\xc3\xa0, boicotejaren l'acte oficial i li reteren homenatge a la seva tomba._NEWLINE_L'any 1987 es va ser restaurat el monument a c\xc3\xa0rrec de l'arquitecte municipal Josep Miquel Casanovas, donada la forta degradaci\xc3\xb3 del gres de Folgueroles de la barana."